Pekan syysporinat:  
On kiitoksen aika  
Kiitos teille kaikille, jotka osallistumisellanne teitte Kontturien sukuseuran toisesta varsinaisesta sukukokouksesta onnistuneen Joensuussa 28. heinäkuuta. Meitä oli lapset mukaan lukien parhaimmillaan 74 suvun piiriin kuuluvaa henkilöä kokoontuneena juurilleen. Kiitos teille, että tulitte! Kiitos omasta ja hallituksen muiden jäsenten puolesta saamastamme luottamuksesta.  
Kiitos myös luennoitsijavieraillemme professori Jorma Riissaselle ja dosentti Heikki Vesajoelle, jotka ennen kokoustamme kertoivat Itä-Suomen sääolojen kehittymisestä ja vedenpaisumuksista.  
Kiitos seuran ensimmäiselle puheenjohtajalle Osmo Kontturille hänen ansiokkaasta Kontturien tietosanomat 1/2007 julkaisustaan, joka valaisee sukumme historiaa ja seuran perustamiseen liittyviä asioita.  
Kiitos Eeva Kontturille, joka on suunnitellut kokouksessa valitsemamme sukuviirin. Hallitus muokkaa parhaillaan viirin sääntöjä kokouksen evästysten pohjalta.  
Kiitos hallituksen jäsenille, jotka ovat innokkaasti suunnittelemassa seuran toimintaa kokouksessa jäseniltä saamiemme vinkkien perusteella.  
Anteeksi ne muutamat töppäykset mitä juhlien järjestelyissä ilmeni, hallitus ottaa opikseen ja lupaan, että samat puutteet eivät toistu kolmen vuoden kuluttua.  
Pyydän, että osallistutte aktiivisesti sukuseuramme toimintaan sukukokousten välisenä aikanakin. Kaikki kirjoitukset tapaamisista ja matkoista valokuvineen sekä ehdotukset seuran aktiviteeteiksi ovat tervetulleita kotisivujamme piristämään.  
Kiitos teille, jotka olette maksaneet jäsenmaksunne ja nöyrä toivomus muille jäsenille, että maksaisitte sukuseuran kokouksessaan vahvistaman vuotuisen 20 euron vapaaehtoisen jäsenmaksun seuramme rutiiniasioiden hoitumisen takaamiseksi. Houkutelkaa myös omia sukulaisianne, jotka eivät vielä ole jäseniä liittymään sukuseuraamme.  
Hyvää väriloistoisen syksyn jatkoa ja aktiivista toimintavuotta 2008 kaikille lukijoille!